Magyar Bábus Biliárd Egyesület

Versenyszabályzat

A Magyar Bábus Biliárd Egyesület - a Magyar Biliárd Szövetség, illetve a Karambol Szakág jóváhagyásával - évről-évre szervezi az Országos Bajnokságot, illetve elősegíti versenyek rendezését a tradicionális magyar bábus (fás) biliárdjátékok vonatkozásában.
A Magyarbiliárd Országos Bajnokság illetve versenyek központi céljai:

· a Magyarországon régóta honos bábus (fás) biliárdjátékok (a "magyarbiliárd" játékok: 120-as, 500-as, 1000-es) népszerűsítése;

· a hivatalosan társadalmi szervezetként megalakult és az MBBE-be tagként belépett biliárd klubok, illetve a sportszervezetek biliárd szakágai részére játéklehetőséget biztosítani országos bajnokság keretében;

· a játékosok, a csapatok játéktudásának, felkészültségének minél magasabb szintre emelése, az országos ranglisták gondozása, felkészítés nemzetközi versenyekre.

A szabályzat hatálya

Jelen szabályzat hatálya kiterjed minden, a Magyar Köztársaság területén a Magyar Bábus Biliárd Egyesület vagy tagszervezetei által megrendezésre kerülő magyarbiliárd versenyre.

Versenykategóriák:
· csapatversenyek;
· ranglista-pontszerző versenyek (egyéni);
· meghívásos versenyek (egyéni, páros);
· egyéb versenyek, kupák (egyéni, páros).
A lebonyolítási szabályokat az adott versenykiírás határozza meg. Az OB versenyein, illetve az MBBE vagy tagszervezetei által rendezett versenyeken az MBBE által jóváhagyott játékszabályok vannak érvényben.
Játékfajták:
· 120-as játék;

· 120-as dupla játék;

· 500-as játék;

· 1000-es játék;

· triatlon.

A játékszabályok megtalálhatók a www.magyarbiliard.hu honlapon.
Az Országos Bajnokság (továbbiakban OB) szerkezete

Az OB mérkőzései két ligában (1. liga vagy OB1, illetve 2. liga vagy OB2) folynak. A 2010‑es OB1‑ben azok a klubok indíthatnak csapatot, akik az ehhez való jogot a 2009-es OB‑ban megszerezték.

A 2010-es OB végeredményére alapozva a 2011-es OB vonatkozásában 2 csapat kerülhet át az OB1-ből az OB2-be, illetve fordítva. Az OB2 Csapatbajnokságának első helyezettje biztosan bejut az OB1 Csapatbajnokságába az OB1 (biztos kieső) utolsó helyezettje helyére. Az OB2 második helyezettje megmérkőzik az OB1 utolsó előtti helyezettjével az OB1-be jutásért.
Az MBBE elnöksége minden évben versenynaptárt készít, melyet az adott évad januárjának 31. napjáig közzétesz a következők szerint:

· Az MBBE elnöksége az évad januárjának 15-ig véglegesíti a csapatbajnokságok kiírását.

· A klubok az évad január 20-ig írásban jelentkeznek a csapatbajnokságokra, megadva a játékos keretet. 2010-ben a részvételi díjak befizetés határideje március 31.
· A klubok az évad január 20-ig benyújtják az MBBE-nek kérelmeiket az OB2-es ranglista-pontszerző versenyek rendezése tekintetében.

· Az MBBE elnöksége az adott évad január 31. napjáig kihirdeti versenynaptár tervezetét. Melyet február 20-ig véglegesíteni kell.
A versenynaptárt indokolt esetben az MBBE elnöksége évadközben is módosíthatja.

	Az OB1 versenyszámai
- Csapatbajnokság a 120-as játékban.

- Ranglista-pontszerző versenyek (egyéni):


- 120-as játékban (egyéni, páros);


- 120-as dupla játékban (egyéni, páros).

- Mesterek Tornája (meghívásos).

- Senior OB (60 év fölött, egyéni).

- Női OB (egyéni).
	Az OB2 versenyszámai
- Csapatbajnokságok:


- 120-as, 120-as dupla kombinált;

- triatlon.

- Ranglista-pontszerző versenyek (egyéni):


- 120-as játékban (egyéni, páros);


- 120-as dupla játékban (egyéni, páros);

- triatlon.




A csapatbajnokság pontjai nem számítanak az egyéni ranglistába!
Az OB2-es pontszerző versenyt rendezője írja ki, és az MBBE minősíti, illetve felügyeli. Az OB1-es pontszerző versenyeket az MBBE rendezi, a helyszínek aktuálisan kerülnek kijelölésre.

Fontos, hogy egy OB2-es verseny csak legalább 30 induló (páros verseny esetén legalább 16 páros) esetén, illetve legalább 4 jó minőségű biliárdasztal rendelkezésre állása esetén lehet pontszerző kupa.

Az OB1 pontszerző versenyein 210X105 asztalok szükségesek, az OB2 pontszerző versenyein 2010-ben még nem kötelező, de javallott a szabványos 2:1 arányú bel méret, illetve a kiemelten javasolt méretek: 180X90, 210X105 (bel méret).

A csapatbajnokságban résztvevő kluboknak egy éves türelmi idő alatt biztosítani kell, hogy a bajnokságban használt asztalaik esetében a tényleges játéktér rövid illetve hosszú oldalainak aránya 1:2 legyen (tűrés 10 mm).

Részvételi feltételek az OB versenyein
Alapfeltétel: Az OB versenyein az MBBE tagsággal rendelkező sportszervezetek versenyzői vehetnek részt, akik rendelkeznek az MBSZ által kiadott "licenc"-el (játékengedéllyel) (lásd MBSz licenc szabályzat).

Ranglisták

Az OB állása, illetve végeredménye a folyamatosan vezetett ranglistákból állapítható meg, melyek:

I. A csapatranglista játékfajtánként a következő adatokat tartalmazza (csak a Csapatbajnokság eredményei alapján, a csapatok tekintetében):

1. a szerzett csapatpontok;

2. nyert mérkőzések száma - vesztett mérkőzések száma;

3. nyert szettek száma - vesztett szettek száma;

4. szerzett játékpontok (fa) - "adott" játékpontok (fa).
A sorrendet elsősorban 1. érték, majd 2. értékek különbsége, ezt követően a 3. pontokban feltüntetett értékek különbsége szerint kell meghatározni.

II. Az egyéni ranglista (játékfajtánként) csak a szerzett ranglistapontok összegét, a szerzett játékpontok (fa) összegét illetve a lejátszott szettek számát tartalmazza (a pontszerző versenyek összevont eredményei alapján).
Egy ranglista-pontszerző verseny első 16 helyezettje által szerezhető ranglistapontokat a honlapon megtalálható pontszámító táblázat adja meg, illetve a verseny aktuális kiírása egy szorzószámot adhat meg hozzá. A csapatbajnokság pontjai nem számítanak az egyéni ranglistába!
A versenyigazgatás, versenybíráskodás

A ranglistaverseny rendezője köteles versenyigazgatót felkérni vagy megbízni a verseny problémamentes lebonyolítása illetve ellenőrzése érdekében. A versenyigazgató a verseny tekintetében elkötelezetlen, a játékszabályokban jártas személy kell, hogy legyen, és szerepelnie kell az MBBE közzétett listáján. A versenyigazgató tiszteletdíjáról, illetve étkezéséről a rendező gondoskodik.
A versenyigazgatót tájékoztatni kell a verseny kiírásáról, az előkészületekről, illetve ellenőrzési jogkörrel jelen kell lennie a sorsoláson, a versenyen és a kiértékelésnél. A versenyigazgató jelentést tesz a tapasztalatairól az MBBE elnökségének.

A versenyigazgató az alábbi kérdésekben határoz: - a sorsoláson előterjesztett javaslatok, észrevételek, panaszok elbírálása; - a verseny során felmerülő észrevételek, javaslatok, panaszok elbírálása; - a verseny során felmerülő szabálytalanságok megállapítása, szankcionálása.
A versenyigazgató feladatai:

· A verseny megnyitása, illetve annak levezetése.

· Folyamatosan figyelemmel kíséri a játékrend betartását, az "írók", jegyzőkönyvvezetők működését, a versenyzők magatartását és haladéktalanul gondoskodik a versenyt zavaró körülmények elhárításáról. Ennek érdekében utasításokat ad ki és ellenőrzi azok végrehajtását.

· Fogadja a verseny közben felmerülő észrevételeket és az "író(k)" bevonásával dönt azokban.
· Kihirdeti a verseny végeredményét, kiosztja a díjakat.

· Ellenőrzi és figyelemmel kíséri a versenytábla vezetését és aláírásával hitelesíti azt.

· Gondoskodik a versenyokmányok elküldéséről és megteszi jelentését a versenyről.

· Időlegesen vagy teljes egészében részt vesz a mérkőzéseken történő bíráskodásban.

· A versenyigazgató felülvizsgálja a nevezési díjak befizetését. Kizárhatja a versenyből azt a Versenyzőt, akinek nevezési díját időben nem fizették be. A kizárás tényét haladéktalanul közölni kell az érintett játékossal, a kizárás ellen ez esetben óvásnak helye nincs.

· A versenyigazgató a helyszínen megváltoztathatja az "író" döntését, ha azt a versenyzők egyöntetűen hibásnak ítélik meg és a tévedés nyilvánvaló.
· A versenyigazgató a nem megfelelő öltözet viselése miatt kizárhatja a versenyzőt a versenyen való részvételből.

· A döntőmérkőzés(ek) lejátszása után a versenyigazgató felsorakoztatja a versenyzőket eredményhirdetéshez. A díjakat a versenyigazgató vagy más erre felkért személy (pl. szövetségi vezető, szponzor képviselője, stb.) adja át.
Az "író" versenybírói feladatai:
Az "író" részt vesz a mérkőzéseken történő bíráskodásban, melynek során kiemelt figyelemmel kell lenni a következőkre:

· A versenyeken a játék Az MBBE által meghatározott szabályok szerint zajlik. Ezek betartása minden versenyzőre nézve kötelező.
· A versenyzőnek a mérkőzés versenykiírás szerinti kezdete előtt 15 perccel jelentkeznie kell a versenyigazgatónál játékra. Amennyiben a versenyző előzetesen nem ad elfogadható indokot a versenykiírás szerinti időpont lekésésére, amelyet a versenyigazgató vagy a versenyző ellenfele elfogad, úgy szett hátránnyal indul. Ha késése meghaladja a 15 percet, de nem lépi túl a 40 percet, úgy hátránya 2 szettre nő, míg 40 percen túli késedelem esetén a mérkőzést ellenfele nyeri (minden szettet).

· A mérkőzést alapvetően az "író" vezeti, így a játékosok kötelesek alávetni magukat döntéséinek, vita esetén a versenyigazgató dönt.

· A versenyző tiszteletlen magatartása (pl. ellenfél lökésének megzavarása, szóban vagy más formában történő inzultálása) esetén az író, vagy legalább 3 versenyző javaslatára a versenyigazgató első esetben figyelmezteti a versenyzőt, második figyelmeztetés esetén az ellenfélnek ítéli az adott szettet, harmadik esetben az ellenfél nyeri a mérkőzést (minden szettet). Különösen súlyos vétség esetén a versenyigazgató azonnal beszüntetheti a mérkőzést.

A 2010-es évadban a klubok minősülnek OB1-esnek, vagy OB2-esnek. Mind az OB1-es, mind az OB2-es klubok korlátlan számú csapatot indíthatnak az OB2 csapatbajnokságaiban (kombinált, triatlon - lásd lejjebb). Továbbá az OB1-es klubok indíthatnak 1-1 csapatot az OB1 csapatbajnokságában.
Minden klub indíthat versenyzőt a senior és a női OB-ban.

A 2010 évi OB1-es egyéni ranglista versenyein a 2009-es ranglista első 21 helyezettje vehet részt, illetve minden az OB1 vagy az OB2 csapatbajnokságában résztvevő klub delegálhatja további játékosait a listára, mégpedig annyiszor két játékost ahány csapatot nevezett a csapatbajnokságokba. Más játékosok az OB1-es pontszerző versenyeken nem vehet részt. Természetesen a résztvevő játékosoknak rendelkezni kell érvényes játékengedéllyel.

Fontos, hogy az OB1-es lista játékosai részt vehetnek az OB2-es ranglista versenyeken is, de ott szerzett pontjaik saját (OB1-es) listájukba számítanak, és helyezésüket nem kell figyelembe venni az OB2-es lista játékosai pontjainak meghatározásakor (azaz a két lista játékosait egymástól függetlenül kell értékelni az OB2 pontszerző versenyein). Az OB2-es listára nem kell külön jelentkezni, minden az alapfeltételben (lásd fent) meghatározottaknak megfelelő játékos részt vehet az OB2 pontszerző versenyeken.
A csapatbajnokság pontjai nem számítanak az egyéni ranglistába!

Az OB1 csapatbajnoksága
A csapatbajnokság keretében a 120-as játék szabályai szerint mérkőznek meg a csapatok. Két csapat egy találkozója esetén először 5 egyéni, majd 2 páros mérkőzésre kerül sor - minden esetben 3 nyert szettig tart a játék. Az állástól függetlenül mind a hét mérkőzést le kell játszani.
A forduló megkezdésekor a két csapatkapitány egymás mellé helyezve az előre elkészített csapatbeosztást, kialakul a lejátszandó mérkőzések listája. A csapatok minimális száma 5 fő, maximális száma 9 fő.
A klubok adott csapat játékosait egy az MBBE részére legkésőbb 2010. február 20-ig nyomtatott és elektronikus formában is megküldött keretből választhatják az OB fordulóira. Ez a keret a bajnokság őszi fordulójáig nem változtatható meg. Az őszi fordulóra lehet új keretet leadni az MBBE-nek, de ebben nem szerepelhet olyan versenyző, aki a tavaszi fordulóban más csapatban játszott – ez utóbbi keret a bajnokság végéig már nem változtatható.

Az eredményeket jegyzőkönyvben kell rögzíteni a játékosok, illetve a csapatok tekintetében: nyert mérkőzések száma - vesztett mérkőzések száma; szerzett pontok /fa/ - "adott" pontok /fa/ (a minta jegyzőkönyv a honlapra kerül február közepéig).

Egy megnyert szett után a győztesnek 120 pontot kell felírni, illetve ha egy mérkőzésnek ötnél kevesebb szett után már vége van, akkor a le nem játszok szettek vonatkozásában a győztesnek 120-120, a vesztesnek 0-0 pontot kell felírni! Azaz a játék pontok tekintetében minden szett után kap legalább az egyik játékos pontot.

A jegyzőkönyvet a csapatkapitányok aláírásukkal hitelesítik (a formanyomtatvány hamarosan letölthető a www.magyarbiliard.hu honlapról). A jegyzőkönyvek egy-egy példányát a csapatok kötelesek megőrizni, illetve a vendéglátó klub egy-egy eredeti példányt az MBBE részére postán megküldeni. Fontos továbbá, hogy a vendéglátó klub a jegyzőkönyvek elektronikus változatát a találkozót követő szerda 20 óráig elküldje az jegyzokonyv@magyarbiliard.hu e-mail címre!

Csapatpontok: A mérkőzések páratlan volta miatt döntetlen eredmény nem születhet, így egy forduló alkalmával a győztes csapat 2, a vesztes 0 bajnoki pontot kap.

A csapatbajnokság pontjai nem számítanak az egyéni ranglistába!

Az OB1 csapatbajnokságában 10 csapat vesz részt, ahol oda- és visszavágóra is sor kerül (a tavaszi, illetve az őszi fordulóban) - mindkét csapat törzshelyén (a helyszíneket, illetve annak változását, az illető találkozó előtt legalább 2 héttel írásban közölni kell az ellenféllel és az MBBE elnökségével). A vendéglátó csapat feladata a lebonyolítás minden feltételének biztosítása (helyszín, kellékek, stb.).
Az OB1 csapatbajnokságának részvételi díja csapatonként 30.000,- Ft, melynek befizetési határideje: 2010. március 31.
Az OB2 csapatbajnokságai
- 120-as, 120-as dupla kombinált csapatbajnokság
E kombinált csapatbajnokság keretében a 120-as és a 120-as dupla játékok mérkőzései összevontan, egységes szerkezetben kerülnek lebonyolításra.

Két csapat egy találkozója esetén először 5 egyéni szimpla, majd 5 egyéni dupla mérkőzésre kerül sor - minden esetben 2 nyert szettig tart a játék. Az állástó függetlenül mind a 10 mérkőzést le kell játszani.
A forduló megkezdésekor a két csapatkapitány egymásmellé helyezve az előre elkészített csapatbeosztást (előre le kell adni mind a 10 mérkőzést játszó versenyző nevét, egy versenyző maximum egy szimpla, és egy dupla - összesen kettő - mérkőzésben vehet részt). A csapatok minimális száma 5 fő, maximális száma 10 fő.

A klubok adott csapat játékosait egy az MBBE részére legkésőbb 2010. február 20-ig nyomtatott és elektronikus formában is megküldött keretből választhatják az OB fordulóira. Ez a keret a bajnokság őszi fordulójáig nem változtatható meg. Az őszi fordulóra lehet új keretet leadni az MBBE-nek, de ebben nem szerepelhet olyan versenyző, aki a tavaszi fordulóban más csapatban játszott – ez utóbbi keret a bajnokság végéig már nem változtatható.

Az eredményeket jegyzőkönyvben kell rögzíteni a játékosok, illetve a csapatok tekintetében: nyert mérkőzések száma - vesztett mérkőzések száma; szerzett pontok /fa/ - "adott" pontok /fa/ (minta jegyzőkönyv hamarosan a honlapon).

Egy megnyert szett után a győztesnek 120 pontot kell felírni, illetve ha egy mérkőzésnek háromnál kevesebb szett után már vége van, akkor a le nem játszok szett vonatkozásában a győztesnek 120, a vesztesnek 0 pontot kell felírni! Azaz a játék pontok tekintetében minden szett után kap legalább az egyik játékos pontot.

A jegyzőkönyvet a csapatkapitányok aláírásukkal hitelesítik (a formanyomtatvány hamarosan letölthető a www.magyarbiliard.hu honlapról). A jegyzőkönyvek egy-egy példányát a csapatok kötelesek megőrizni, illetve a vendéglátó klub egy-egy eredeti példányt az MBBE részére postán megküldeni. Fontos továbbá, hogy a vendéglátó klub a jegyzőkönyvek elektronikus változatát a találkozót követő szerda 20 óráig elküldje az jegyzokonyv@magyarbiliard.hu e-mail címre!

Csapatpontok: Egy forduló alkalmával a győztes csapat 2, a vesztes 0, illetve döntetlen esetén mind két csapat 1-1 bajnoki pontot kap.

A csapatbajnokság pontjai nem számítanak az egyéni ranglistába!

Az OB2 csapatbajnoksága 10 csapatig egy csoportban zajlik, ahol oda- és visszavágóra is sor kerül (a tavaszi, illetve az őszi fordulóban) - mindkét csapat törzshelyén (a helyszíneket, illetve annak változását, az illető találkozó előtt legalább 2 héttel írásban közölni kell az ellenféllel és az MBBE elnökségével). A vendéglátó csapat feladata a lebonyolítás minden feltételének biztosítása (helyszín, kellékek, stb.).
A 120-as, 120-as dupla kombinált csapatbajnokságának részvételi díja csapatonként 25.000,- Ft, melynek befizetési határideje: 2010. március 31.
- Triatlon csapatbajnokság
A csapatbajnokság keretében a "triatlon" játék szabályai szerint (lásd a honlapon) mérkőznek meg a csapatok. Két csapat egy találkozója esetén először 3 egyéni, majd 1 páros mérkőzésre kerül sor. Az állástól függetlenül mind a négy mérkőzést le kell játszani.

A forduló megkezdésekor a két csapatkapitány egymásmellé helyezve az előre elkészített csapatbeosztást, kialakul a lejátszandó mérkőzések listája. A csapatok minimális száma 3 fő, maximális száma 5 fő.

A klubok adott csapat játékosait egy az MBBE részére nyomtatott és elektronikus formában is megküldött keretből választhatják az OB fordulóira. Ez a keret a bajnokság őszi fordulójáig nem változtatható meg. Az őszi fordulóra lehet új keretet leadni az MBBE-nek, de ebben nem szerepelhet olyan versenyző, aki a tavaszi fordulóban más csapatban játszott – ez utóbbi keret a bajnokság végéig már nem változtatható.
Az eredményeket jegyzőkönyvben kell rögzíteni a játékosok, illetve a csapatok tekintetében: nyert mérkőzések száma - vesztett mérkőzések száma; szerzett pontok /fa/ - "adott" pontok /fa/ (minta jegyzőkönyv hamarosan a honlapon).

Egy megnyert szett után a győztesnek a maximum pontot kell felírni, illetve ha egy mérkőzésnek háromnál kevesebb szett után már vége van, akkor a le nem játszok szett vonatkozásában a győztesnek maximum, a vesztesnek 0 pontot kell felírni! Azaz a játék pontok tekintetében minden szett után kap legalább az egyik játékos pontot.

A jegyzőkönyvet a versenyigazgató, illetve a csapatkapitányok aláírásukkal hitelesítik (a formanyomtatvány hamarosan letölthető a www.magyarbiliard.hu honlapról). A jegyzőkönyvek egy-egy példányát a csapatok kötelesek megőrizni, illetve a vendéglátó klub egy-egy eredeti példányt az MBBE részére postán megküldeni. Fontos továbbá, hogy a vendéglátó klub a jegyzőkönyvek elektronikus változatát a találkozót követő szerda 20 óráig elküldje az jegyzokonyv@magyarbiliard.hu e-mail címre!

Csapatpontok: Egy forduló alkalmával a győztes csapat 2, a vesztes 0, illetve döntetlen esetén mind két csapat 1-1 bajnoki pontot kap.

A csapatbajnokság pontjai nem számítanak az egyéni ranglistába!

A triatlon csapatbajnokság egy csoportban zajlik, ahol oda- és visszavágóra is sor kerül (a tavaszi, illetve az őszi fordulóban) - mindkét csapat törzshelyén (a helyszíneket, illetve annak változását, az illető találkozó előtt legalább 2 héttel írásban közölni kell az ellenféllel és az MBBE elnökségével). A vendéglátó csapat feladata a lebonyolítás minden feltételének biztosítása (helyszín, kellékek, stb.).
A "triatlon" csapatbajnokságának részvételi díja csapatonként 15.000,- Ft, melynek befizetési határideje: 2010. március 31.

Figyelem: Az OB1 csapatbajnokságában játszó játékosok nem játszhatnak az OB2 120-as, 120-as dupla kombinált csapatbajnokságban és viszont.
Megjegyzés: A 2011-es évad vonatkozásában csapatok (s nem klubok) maradhatnak, illetve juthatnak az OB1-be.

Az OB1 csapatbajnokságában, illetve az OB2 120-as, 120-as dupla kombinált csapatbajnokságban a tavaszi szezon kezdődik 27-én szombaton. Nyáron játékszünet. Az őszi szezon kezdete augusztus 28-a szombat. A fordulók pontos kiírása megtalálható a www.magyarbiliard.hu honlapon.

Fontos:

· A valamely csapatbajnokságban részt venni kívánó csapatok hivatalos jelentkezésének határideje 2010. február 20., és a részvételi díj befizetésének határideje 2010. március 31. (Magyar Bábus Biliárd Egyesület, bank: 10400061-50505548-50481006). A részvételi díjak minimum 75%-a képezi a helyezettek díjalapját.
· A játékoskeret beküldésének határideje 2010. február 20.
· A játékengedélyek díja 1000 Ft/játékos, melynek befizetési határideje 2010. február 26.
· A klubok MBBE-be történő belépése 2010. január 1-től, február 26-ig folyamatosan. A tagdíj klubbonként és évenként 25.000,- Ft, mely tartalmazza a Magyar Biliárd Szövetség tagdíját is (befizetési határidő: március 31.).
A Csapatbajnokság adott találkozója időpontjának módosítása
Valamely találkozó időpontját módosítani mindkét érintett csapat csapatkapitányának közös kérelmére van lehetőség. A kérelmet az MBBE-nek kell benyújtani, vagy postai levélben, vagy e-mailben, de ez utóbbi esetben mind két csapat részéről elküldve az info@magyarbiliard.hu e-mail címre. A tavaszi forduló találkozóit le kell bonyolítani legkésőbb június 19-ével bezárólag, illetve az őszi forduló találkozóit le kell bonyolítani legkésőbb december 18 -ával bezárólag.
A Csapatbajnokság adott találkozójának elmaradása
Valamely csapat késlekedése esetén a másik csapatnak 1 órát kötelessége várni.

Amennyiben a mérkőzés valamelyik csapat hibájából elmarad, úgy a 2 bajnoki pontot az aktuális ellenfél csapat javára kell felírni, illetve a vétkes csapat büntetése első ízben 5000,‑Ft, másod ízben 10000,- Ft és mínusz 2 bajnoki pont, harmad ízben ki kell zárni a bajnokságból. A vétkes csapat a megállapított pénzbüntetést 30 napon belül köteles befizetni az MBBE bankszámlájára.
Egyéb szabványok
A mandiner gumi alakja, mérete a nemzetközi, illetve hazai karambol szabványnak megfelelő kell, hogy legyen.
Golyók: Super Aramith (61,5 mm, Belgium)
A dákó végén lévő réteg (mellyel a golyót érinteni lehet) anyaga: bőr.
Ruházat

Az OB1 csapatbajnokságában és ranglista-pontszerző versenyein a kötelező öltözék: sötét nadrág (nem farmer), sötét cipő, rövid vagy hosszú ujjú ing vagy galléros póló, melyet a nadrágba tűrve kell viselni. Fejfedő viselése a mérkőzések alatt nem javasolt.
Viselkedés

Dohányzás, italozás tilos játék közben, illetve abban a helyiségben, ahol a verseny folyik.
Hangoskodás, az ellenfél zavarása nem megengedett.
Feladásnak minősül, ha a játékos szétcsavarozza, vagy ledobja dákóját, vagy heves mozdulattal a lökéstől függetlenül felborítja a bábukat, vagy kilöki a golyókat, de az is, ha a játék vége előtt felemel az asztalról bármely játékban lévő golyót.

Egy játékos egy mérkőzés közben legfeljebb két alkalommal kérhet maximum 5 perc szünetet.
2010. június 17-i kiegészítés az MBBE Elnöksége határozata alapján:

· a csapatbajnoksági fordulók szervezését a hazai csapat köteles kezdeményezni, illetve találkozók sportszertű és szabályszerű lebonyolításáért a két csapatkapitány felelős;

· amennyiben egy csapatbajnoksági fordulón (valaki, vagy valakik által, vagy más tényező révén) létrejött, a versenyt akadályozó helyzetet 5 percig folyamatosan fenn áll, vagy kettőnél többször bekövetkezik, a találkozót fel kell függeszteni. Ezt követően a töredék jegyzőkönyveket, illetve a két csapatvezető írásos beszámolóját az MBBE Elnökségének – 3 napon belül – be kel küldeni. Az MBBE elnöksége ezek alapján hoz határozatot az illető találkozó sorsáról, illetve az esetleges vétkesek büntetéseiről.

· Az MBBE Elnöksége felhívja a klubok figyelmét, hogy ezt követően tagjaik vétkes a találkozót befolyásoló viselkedésért a csapatot szankcionálja.

· a hazai csapatnak a találkozó megkezdésekor a helyszínen rendelkeznie kell egy a www.magyarbiliard.hu oldalról frissen kinyomtatott (az MBBE által jóváhagyott) aktuális hivatalos játékszabállyal.

Békéscsaba, 2010. június 22.
A Magyar Bábus Biliárd Egyesület Elnöksége

